Viisikymppinen miespuolinen hieroja kertoo, että suomalaisten naisten käytös muuttui härskin suoraviivaiseen suuntaan 1990-luvun alussa.

Hieroja otti yhteyttä Iltalehteen tuoreen lääppimiskohun vuoksi. Hän haluaa muistuttaa, että myös naiset syyllistyvät asiattomuuksiin. Kuvituskuva. MOSTPHOTOS

Eräät hänen asiakkaistaan ryhtyivät ehdottelemaan ja osa naisista suoranaisesti lääppi häntä.

– Sain laillistuksen hierojaksi 80-luvulla. Työskentelin aluksi kahdessa kylpylässä, ja toki näitä tapauksia oli jo silloin. Sittemmin perustin oman yrityksen, kertoo eteläisessä Suomessa asuva hieroja, joka ammatillisen vaitiolovelvollisuuden vuoksi ei halua paljastaa nimeään tai asuinpaikkakuntaansa.

Iltalehden haastattelema mies kertoo, että on nyt luopunut säännöllisestä yritystoiminnasta, mutta hieroo edelleen ”kaappimaisia miehiä”.

– Vaimoni on todennut, ettet ota enää naisasiakkaita!

Hieroja ei väitä, että kaikki tai useimmat naiset syyllistyisivät asiattomuuksiin, mutta monet naiset katsovat, että miehen velvollisuus on olla heistä seksuaalisesti kiinnostunut.

– Olen miettinyt, paljonko tällaisia naisia on. Kun minulla oli kuukaudessa esimerkiksi noin 40 naisasiakasta, niin ehkä noin 5–7 heistä teki jonkinlaisia ehdotuksia. Pari kolme ryhtyi fyysiseksi.

– Useimmiten se on ollut reisien tai joskus takapuolen koskemista. Kerran eräs asiakas tarrasi palleihin kiinni, niin että se todella koski.

Häiriköt palaavat

– Sellaisessa tilanteessa ei auta muuta kuin vetäytyä taaemmaksi, ryhtyä hieromaan esimerkiksi alaselkää. Koskaan en ole mitään ilmoitusta asiakkaistani tehnyt.

Samat häirikkönaiset ovat palanneet asiakkaiksi kerta toisensa jälkeen, paria poikkeusta lukuun ottamatta.

Hierojan mukaan kaksi hänen miespuolista kollegaansa on vaihtanut kokonaan alaa osin juuri naisasiakkaiden käytöksen vuoksi.

– Monet miehet voivat tietysti sanoa, että se on miehelle imartelevaa, kun nainen lääppii, mutta tässä on kyse omasta ammatista, jota haluaisi tehdä kunnolla.

Haastateltu myöntää, että perinteinenkin hieronta on tapahtuma, jossa hieroja ja hierottava ovat poikkeuksellisen lähellä toisiaan. Osa asiakkaista todennäköisesti mieltää hieronnan tästä syystä seksuaaliseksi toiminnoksi.

– Kun esimerkiksi reisiä hierotaan, niin ollaan hyvin lähellä sukuelimiä. Siinä tilanteessa miehet joutuvat omalla kädellään siirtämään sukuelimiä syrjään.

Latauksen aistii

Tyypillisesti asiattomuuksia puhuvat tai lääppivät naiset ovat hierojan mukaan usein 35–50-vuotiaita. Seitsemänkymmentä täyttäneen häirikön haastateltu on kohdannut vain kerran.

– Monesti sen näkee tai jotenkin ainakin aistii, jos nainen on seksuaalisesti latautunut hierontaan tullessaan.

Asiakkaalla saattaa myös olla jotakin erityistä päällään.

– On tapauksia, jossa asiakas on pukeutumiskopissa pukeutunut kokonaan toisin kuin olen häntä neuvonut. Asiakas saattaa myös istua hierontapöydällä vihjaavalla tavalla.

Eroottinen asu ei kuitenkaan sinänsä tarkoita sitä, että nainen käyttäytyisi huonosti.

– Eräät hyvistä asiakkaistani olivat näin puettuja.

Alasti pöydälle

– Hätkähdyttävin tapaus sattui silloin, kun minulla oli taloni yhteydessä hierontakoppi. Asiakkaaksi tuli nainen, joka pyysi panemaan häntä. Hän riisui itsensä alasti ja kävi makaamaan jalat levällään pöydälle.

– Sanoin silloin naiselle, että minulla on vaimo ja tytär talossa. Hän ei uskonut, joten avasin välioven.

Hieroja otti yhteyttä Iltalehteen tuoreen lääppimiskohun vuoksi. Hän haluaa muistuttaa, että myös naiset syyllistyvät asiattomuuksiin.

– Käsittääkseni myös esimerkiksi mieshoitajat tai taksikuskit joutuvat sietämään työssään monenlaista.

– En missään tapauksessa vähättele miesten tekoja, todennäköisesti naiset joutuvat sietämään vielä enemmän asiattomuuksia.